Priopćenje HKV-a u svezi sa srbijanskim optužnicama
Priopćenje HKV-a u svezi sa srbijanskim optužnicama

Hrvatsko kulturno vijeće drži da su apsurdne optužbe koje dolaze iz Srbije samo nastavak iste politike koja je vođena iz Beograda u zadnjih stotinu i pedeset godina. Ta politika s pogubnim posljedicama za sve narode koji su se našli na putu širenja Srbije na zapad, ali pogubna i po samu Srbiju i Srbe uopće, mijenja taktike s obzirom na okolnosti koje donosi vrijeme, ali je strategija nepromjenljiva: radi se uvijek o agresiji, koja je koristila dvije državne sveze u 20. stoljeću za dominaciju Srba i srpstva, a svršetkom toga stoljeća eskalirala u otvorenu oružanu agresiju koja je na tlu Republike Hrvatske doživjela poraz.

Najnovije optužnice za istaknute hrvatske političare i hrvatske branitelje u Vukovaru i hrvatskom Podunavlju u cjelini, potvrđuju da Srbija ne samo ne želi priznati agresiju i genocid nad hrvatskim narodom, nego konstruira potpuno izmišljeni "genocid" nad Srbima, kako u "Oluji" 1995., tako i u obrani Hrvatske 1991. Sklonost prema laži koju je najbolje opisao upravo jedan od najistaknutijih velikosrpskih intelektualaca, Dobrica Ćosić, u korijenu je i svih sadašnjih dovijanja Srbije kako da krivotvorenjem povijesti liječi vlastite komplekse.

Hrvatska državna vlast mora brzo i odlučno reagirati i prekinuti ovu zakašnjelu i providnu farsu. Smisao države je u zaštiti njezinih građana od svakoga nasilja i ugroze bilo koje vrsti, i zato država treba djelovati, posebno kada su u pitanju oni hrvatski državljani koji su svojim političkim ili vojnim angažiranjem omogućili život samostalne hrvatske države.

Upozoravamo i na ambivalentno ponašanje medija, koji umjesto jasnog i čvrstog stajališta, "propitkuju" opravdanost optužnica koje dolaze iz zemlje agresora i na taj način iritiraju hrvatsku javnost, posebno osjetljivu na tragediju herojskoga Vukovara i njegovih građana, od kojih su tisuće ubijene u vrijeme napada i okupacije grada, te poslije u srbijanskim logorima.

Za Hrvatsko kulturno vijeće
predsjednik Hrvoje Hitrec

Izvor 
HKV 24. rujna 2011.

Hrvatsko 21. stoljeće
Povijest